Det Økonomiske og Sociale Udvalgs udtalelse om »Kommissionens forslag til Rådets forordning (EF) om støtte til skibsbygningsindustrien« () (97/C 30/18)

Rådet for Den Europæiske Union besluttede den 4. juli 1996 under henvisning til EF-traktatens artikel 198 at anmode om Det Økonomiske og Sociale Udvalgs udtalelse om det ovennævnte emne.

Det Økonomiske og Sociale Udvalg besluttede at udpege John Simpson til hovedordfører.

Det Økonomiske og Sociale Udvalg vedtog på sin 338. plenarforsamling af 25. og 26. september 1996, mødet den 25. september 1996, med 85 stemmer for, 3 imod og 4 hverken for eller imod følgende udtalelse.

1. Indledning

1.1. Kommissionen foreslår, at Rådets syvende direktiv om støtte til skibsbygningsindustrien forlænges yderligere. Dette direktiv () skulle egentlig træde ud af kraft den 1. januar 1996, hvor den nye internationale aftale, der er indgået inden for rammerne af OECD, skulle være trådt i kraft, hvis alle signatarlande havde ratificeret den.

1.2. I henhold til Rådets forordning (EF) nr. 3094/95 af 22. december 1995 (), der har til formål at gennemføre statsstøttebestemmelserne i OECD-aftalen, skal Rådets syvende direktiv fortsat anvendes ad interim, dog senest indtil den 1. oktober 1996. Det erkendtes således, at OECD-aftalen først ville træde i kraft på et tidspunkt efter den 1. januar 1996. Det Økonomiske og Sociale Udvalg behandlede forslaget og vedtog på sin plenarforsamling i november 1995 en udtalelse, der støttede den midlertidige ændring ().

1.3. Mens EU, Korea, Norge og på det seneste også Japan har ratificeret aftalen, ventes der stadig på USA's ratificering. Til trods for at den 15. juli 1996 blev fastsat som revideret måldato for ratificeringen, har den amerikanske regering endnu ikke vedtaget den nødvendige lovgivning.

2. Kommissionens forslag

2.1. Rådet har derfor anmodet Kommissionen om at fremsætte forslag til foranstaltninger, der kan træde i kraft pr. 1. oktober 1996, hvor den midlertidige forlængelse af det syvende direktiv udløber.

2.2. I henhold til direktivet kan der for indeværende ydes produktionsstøtte til EU's skibsbygningsindustri til bygning af alle skibe over en vis minimumsstørrelse, idet støtten dog i øjeblikket er begrænset til 9 % af byggeomkostningerne for skibe af højere værdi og 4,5 % for mindre fartøjer. På tilsvarende måde gælder lofterne også for driftsstøtte, der ikke ydes i forbindelse med en individuel kontrakt, for støtte i tilknytning til en godkendt omstruktureringsplan, støtte til lukning og redningsstøtte.

2.3. Med OECD-aftalens ikrafttræden ville produktionsstøtte være forbudt i de vigtigste skibsbygningsnationer på verdensplan. Det ville være et væsentligt skridt i retningen af at normalisere det globale skibsbygningsmarked.

2.4. Hvis der ikke opnås enighed om at gennemføre OECD-aftalen, foreslår Kommissionen, at bestemmelserne i det syvende direktiv fortsat anvendes ad interim, dog senest indtil den 31. december 1998.

3. ØSU's bemærkninger

3.1. ØSU finder det skuffende, at der er indtrådt yderligere forsinkelser i ratificeringen af OECD-aftalen. Dette modvirker målet om at normalisere udviklingen af EU's skibsbygningsindustri på grundlag af fair konkurrence og åbent udbud af kontrakter. Det er ikke mindst uheldigt, at de bestemmelser, der skal muliggøre foranstaltninger til modgåelse af ødelæggende prisfastsættelse, udsættes.

3.2. Det er særligt beklageligt, at de amerikanske myndigheder ikke har kunnet tilvejebringe den fornødne lovhjemmel til at ratificere aftalen.

3.3. Forslaget om at forlænge det syvende direktiv for yderligere en periode accepteres som det formodentlig mindst skadelige middel til at støtte skibsbygningsindustrien i den umiddelbare fremtid.

3.4. ØSU tager ad notam, at direktivets bestemmelser kan bibeholdes i overensstemmelse med »standstill«-bestemmelserne i OECD-aftalen, men foreslår, at der i forlængelsesperioden ikke tages yderligere skridt til at sænke loftet for produktionsstøtten, medmindre sådanne skridt kan begrundes i markedsdata, der klart viser, at omkostnings-/prisforskellen er blevet mindre. Hvis omkostnings-/prisforskellen fastholdes på det nuværende niveau eller endog øges, bør princippet om degressivitet også bortfalde. Nøglesatsen for støtteloftet på de 9 % ville dermed fortsat være i kraft frem til udgangen af 1996 med mulighed for at ændre loftet pr. 1. januar 1997, såfremt markedsforholdene tillader det.

3.5. Hvis der ikke sker fremskridt i retningen af fuld gennemførelse af OECD-aftalen inden udgangen af 1996, foreslår ØSU, at Kommissionen i mangel af bedre overvejer mulighederne for at indgå en international aftale uden USA. Det erkendes, at en sådan løsning ville rejse vanskelige spørgsmål om, hvordan man kan udforme og gennemføre sanktioner mod skibsværfter, der modtager utilstedelig støtte, og som ikke falder ind under aftalens anvendelsesområde. Som et minimum burde EU og andre nationale myndigheder indføre retsregler med aftalte sanktioner og aftalte metoder til at håndhæve sanktionerne over for skibsværfter, der profiterer af ødelæggende prissætningsmetoder.

3.6. Det dødvande, der er opstået som følge af forsinkelsen i OECD-aftalens gennemførelse, kunne måske udnyttes positivt, hvis Kommissionen benyttede lejligheden til at se aftalens bestemmelser om anvendelse af ødelæggende prissætningsmetoder efter i sømmene. Det erkendes i både skibsbygnings- og søfartsindustrien, at det kan blive vanskeligt at anvende de nuværende bestemmelser effektivt. Fornyede undersøgelser og overvejelser kan - også uden at der nødvendigvis skal foretages gennemgribende ændringer i OECD-aftalens principper - være nyttige, uanset hvad resultatet af den nuværende forsinkelse måtte blive.

4. Konklusion

4.1. Det bekymrer ØSU, at OECD-aftalens gennemførelse på ny er blevet forsinket. Dermed fastholdes en alvorlig krise for europæiske skibsværfter.

4.2. Forslaget om yderligere forlængelse af det syvende direktiv om støtte til skibsbygningsindustrien er den blidest mulige reaktion og en nødvendig ad interim løsning, som ØSU tilslutter sig. Den foreslåede ændring til forordning (EF) nr. 3094/95 støttes derfor.

4.3. Af hensyn til den fremtidige udvikling i EU's skibsbygningsindustri bør Kommissionen i samarbejde med andre velvilligt indstillede partnere fra OECD-aftalen allerede nu begynde at overveje alternative løsninger, som kan forhandles på plads og gennemføres, hvis OECD-aftalen ikke ratificeres inden for de næste seks måneder.

Bruxelles, den 25. september 1996.

Carlos FERRER

Formand for Det Økonomiske og Sociale Udvalg

() EFT nr. C 213 af 23. 7. 1996, s. 14.

() EFT nr. L 351 af 31. 12. 1994.

() EFT nr. L 332 af 30. 12. 1995.

() EFT nr. C 39 af 12. 2. 1996.